Sundhedspersonalet på landets sygehuse har ydet en stor indsats under coronakrisen. På Farsø Sygehus blev læger og sygeplejersker takket med sang og musik.

Travlhed og bekymringer blev for en stund skiftet ud med sprøde jazztoner på en plæne bag Farsø Sygehus, da singer-songwriter Nana Schwartzlose stillede sig op med kontrabas og mikrofon og gav minikoncert for sundhedspersonalet. Koncerten var en syngende tak til dem, der har løbet ekstra stærkt under coronapandemien. - Jeg synes, det er så vigtigt at takke alle dem, der i coronaperioden har kæmpet, siger Nana Schwartzlose. Corona har givet mange bekymringer Farsø Sygehus blev i begyndelsen af april omdannet til coronaafsnit – noget, der satte tankerne i gang ved personalet. - Det har fyldt meget hos mange og givet os mange bekymringer, siger Ingerlise Rønfeldt, der er udviklingssygeplejerske på Farsø Sygehus. I alt blev der indlagt 19 covid-19-patienter i Farsø, og sygehuset er igen vendt tilbage til dagligdagen. Onsdag var der så plads til at nyde musikken og roen på plænen i en times tid. - Det er en lidt anderledes måde at sætte pris på det, vi gør – at gøre det med musik og sang, siger afdelingslæge Martin Nielsen. Hvis coronavirus blusser op igen i Danmark, skal personalet hurtigt kunne træde til. - 72 timer, så står vi klar igen i Farsø, siger udviklingssygeplejerske Ingerlise Rønfeldt.